ཨོཾ་བདེ་ལེགས་སུ་གྱུར་ཅིགབློ་བཟང་གསུང་གི་ལེགས་བཤད་མེ་ཏོག་ཕྲེང་།།གྲགས་པའི་མདངས་ལྡན་རིགས་པའི་དྲི་བསུང་ཅན།།དཔལ་ལྡན་མཁས་པ་ཀུན་གྱི་མགོ་བོ་ལ།།ངལ་བསོ་བགྱིས་པས་ཐུབ་བསྟན་རྒྱས་གྱུར་ཅིག།ཐེག་མཆོག་རིགས་ཀྱི་ནུས་པ་མི་དམན་ཚོགས་གཉིས་རིན་ཆེན་ཁམས་ལས་གྲུབ།།རྣམ་དཔྱོད་མགྱོགས་འགྲོའི་རྟ་ལྗང་གིས་དྲངས་ཤེས་བྱའི་མཁའ་ལ་ཐོགས་མེད་ཅིང་།།གསུང་རབ་རྒྱ་མཚོའི་གོས་ཅན་མ་ལུས་རིགས་པའི་ཟེར་གྱིས་སྣང་བྱེད་པ།།སྔོན་མེད་ནམ་མཁའི་ནོར་བུ་དེ་དང་མེ་ཁྱེར་ལྷན་ཅིག་ཇི་ལྟར་བགྲོད།།འོན་ཀྱང་རང་སྐྱེས་ཤཱཀྱ་ཡི།།བསྟན་པ་སྡང་བའི་ཡིད་ལྡན་ཞིང་།།གཤེན་རབ་གཞུང་ལུགས་རྒྱལ་མཚན་འཛིན།།བྱིས་པ་མཁས་པར་རློམ་པ་གང་།།རིང་ན་གནས་ཚེ་ཁོ་བོ་དང་།།ལྷན་ཅིག་བརྒལ་ལན་བྱའོ་ཞེས།།གྱ་གྱུའི་ཡིད་ལྡན་དྲང་སྲོང་གི།དམོད་པའི་ཚིག་བཞིན་ཡང་ཡང་བསྒྲགས།།དེ་ནས་ནམ་ཞིག་འདིར་ཕྱིན་ཚེ།།ཞུམ་པ་བཞིན་དང་སྐྲག་པ་བཞིན།།གནོང་བ་བཞིན་དང་འགྱོད་པ་བཞིན།།སྐྱབས་མེད་བཞིན་དུ་སྐྱབས་འཚོལ་བྱེད།།དཔལ་ལྡན་ཟླ་བའི་འོད་དཀར་ལ།།གླགས་ཚོལ་འདོད་པའི་མུན་ཅན་དེ།།ཁོ་བོའི་རིགས་ཚུལ་རྡོ་རྗེ་ཡིས།།གཞོམ་པར་བྱ་ཞེས་མངོན་དུ་སྨྲས།།བླ་མའི་ལེགས་བཤད་ཉིན་བྱེད་ཟེར།།སྒྲིབ་བྱེད་ཕྲག་དོག་རྐང་འཐུང་རྒྱས།།ཉེས་བཤད་ནགས་ཚལ་འཁྲིགས་པ་ཁྱོད།།ད་ལྟ་ཐལ་བར་བྱ་ཞེས་སྨྲས།།དེའི་ཚེ་སྐྲག་པའི་ཡིད་ལྡན་དེས།།དེ་དག་བདག་གིས་མ་བཀག་ཅེས།།གཏོལ་མེད་གྱུར་པའི་ཚིག་སྨྲ་ཞིང་།།རྫུན་གྱི་ཁུང་བུར་ཡང་ཡང་བྲོས།།ཁྲེལ་ཡོད་ངོ་ཚའི་གོས་དང་བྲལ།།སྡོམ་པའི་སྐ་རགས་ལྷོད་པ་ཅན།།བླུན་རྨོངས་སློབ་མའི་ཚིག་ངན་གྱི།།ཡོལ་བས་བསྒྲིབས་པའི་ཕག་ཏུ་འཆེལ།།ཕྱོགས་འདིར་མཁས་པའི་བཀའ་མཆིད་དག།བྱ་བར་འོས་པ་མིན་ཞེས་པའི།།སྦྱིན་བདག་ཚིག་ལ་སྐྱབས་བཅས་ནས།།བདག་ལ་བཀའ་དྲིན་ཆེ་ཞེས་སྨྲས།།ལུང་རིགས་རླབས་ཕྲེང་རོལ་པ་ཅན།།སྡེ་ཆེན་རྒྱ་མཚོས་སོ་སོ་ནས།།མཁས་པ་གདེང་ཅན་དུ་མ་དག།གནས་འདིར་དཔང་བོར་ལྷགས་པ་ཡང་།།དེ་ཡིས་གང་ལ་མགོན་བཅས་པ།།དེ་ཉིད་ཚིག་གིས་རང་རང་གི།།ཆུ་གཏེར་གནས་སུ་བསྐྲད་བྱས་ནས།།བརྒོལ་བའི་དཀྱིལ་འཁོར་རྫོགས་མ་གྱུར།།འདི་ལྟར་མངོན་དུ་མ་ནུས་པའི།།ཞུམ་ཚིག་སྨྲས་པ་དྲན་བྱོན་ལ།།ཕྱིས་ནས་མཁས་པའི་ལེགས་བཤད་ལ།།ལྐོག་ཏུ་ངན་སྨྲས་མ་བྱེད་ཅེས།།བདག་གིས་གདམས་ཤིང་ཚར་བཅད་པས།།བདེན་མིན་སྨྲ་བ་ལྷུར་ལེན་ཞིང་།།ངོ་ཚས་གཏོལ་མེད་གྱུར་དེ་དག།ལུག་བོང་བཞིན་དུ་མཁས་རྣམས་སྒྲོགས།།བདེ་གཤེགས་བསྟན་པ་གངས་རིའི་སུལ་ན་གནས།།གཞུང་ལུགས་འབུམ་ཕྲག་རལ་བའི་ཁུར་གྱིས་བརྗིད།།རིགས་པའི་མཆེ་སྡེར་མི་བཟད་སྟོབས་ལྡན་པ།།མཁས་མཆོག་གདོང་ལྔའི་དབང་བོ་ཁོ་བོ་ཙམ།།དྲི་མེད་རིགས་པའི་གད་རྒྱངས་གཅིག་གིས་ཀྱང་།།དྲེགས་ལྡན་ཕས་རྒོལ་གླང་བོ་སྟོང་གི་སྙིང་།།ལྐོག་མར་ཕྱིན་པའི་འཇིགས་སྟེར་དགེ་ལེགས་དཔལ།།བཟང་བོ་ལས་གཞན་སྨྲ་བའི་སེང་གེ་གང་།།ཞེས་དྲི་མ་མེད་པའི་རིགས་པའི་གད་རྒྱངས་རྒྱ་ཆེར་བསྒྲགས་པ་དཔལ་འཁོར་ཆོས་སྡེའི་རྒྱལ་སྒོ་ལ་བླན་ཏེ་ཀུན་གྱི་མཐོང་བར་མཛད་དོ།།